Muffins laat 20 leerders in hospitaal belandArgieffoto Altesaam 20 leerders van ŉ hoërskool in Mokopane (Potgietersrus) in Limpopo moes Vrydagmiddag na hospitale geneem word nadat hulle almal maagpyn ontwikkel en begin braak het. Nick Dollman, woordvoerder van Netcare 911, het gesê paramedici is na die skool ontbied nadat ongeveer 50 leerders by die skool vermoedelik voedselvergiftiging opgedoen het. Die leerders het glo almal muffins geëet voordat hulle siek geword het. “Die leerders is almal deur paramedici ondersoek en daar is gevind dat 20 van die leerders na hospitale geneem moes word. Die leerders is deur Netcare 911 en ander ambulansdienste na verskillende hospitale geneem,” het Dollman gesê. Hy het gesê die voorval word ondersoek.